SKRIFTLIG FORESPØRGSEL E-3663/00

af Piia-Noora Kauppi (PPE-DE) til Kommissionen

(27. november 2000)

Om: Seminar om EU-hvidbog i Paris den 5.-7. oktober 2000

Kommissionen er i færd med at udarbejde sin første hvidbog om ungdomspolitik. I tilknytning hertil afholdtes i Paris den 5.-7. oktober 2000 en høring af unge europæere.

Ansvarlig for tilrettelæggelsen af mødet i Paris var Kommissionen og det franske Ungdoms- og Sportsministerium. De praktiske forhold omkring tilrettelæggelsen af mødet var imidlertid ifølge kilder nærmest kaotiske. Hotelreservationerne svigtede fuldstændig, og mange delegationer måtte selv finde sig et hotel midt om natten.

Selv om der i de officielle indlæg gentagne gange blev opfordret til hensyntagen til særlige grupper, var der overhovedet ikke taget højde for handicappede eller personer, der følger en særlig diæt.

Desuden var mødeværelserne alt for små, og der var ikke stole nok til alle deltagere. Oprindelig var det meningen, at værterne organisatorerne skulle arrangere deltagernes rejser, men de finske deltageres rejse måtte f.eks. arrangeres i sidste øjeblik af det finske CIMO. Da der var udsolgt på flyafgangene om søndagen, måtte hele den finske delegation bryde op allerede lørdag eftermiddag midt under arbejdsgruppernes rapportering.

Hvordan vil Kommissionen sikre, at lignende organiseringsproblemer ikke dukker op igen under det videre arbejde med hvidbogen?

Svar afgivet på Kommissionens vegne af Viviane Reding

(8. februar 2001)

Kommissionen og det franske formandskab havde fordelt opgaverne mellem sig i forbindelse med tilrettelæggelsen af det møde, der blev afholdt i Paris den 5.-7. oktober 2000. Ved dette møde var der 650 deltagere fra 31 lande.

Hvad logistikken angår, havde det franske formandskab bl.a. påtaget sig indkvartering, måltider, lokal transport og aftenunderholdning. Kommissionen stod for tolkning, valg af ordstyrere og på anmodning af formandskabet kort tid inden mødet også transporten til Paris.

Visse delegationer havde problemer med indkvarteringen. Til det franske formandskabs undskyldning må det understreges, at kapaciteten var særlig begrænset i Paris på dette tidspunkt for så vidt angår hoteller til en acceptabel pris og standard. Det franske formandskab har ligeledes gjort store bestræbelser på at løse de problemer, der opstod, hurtigst muligt.

Hvad angår de handicappede og de deltagere, der var på en særlig diæt, var det ikke altid muligt at vise dem al den opmærksomhed, som de fortjente. Arrangementets størrelse og dets komplicerede beskaffenhed kan forklare denne situation, dog uden at retfærdiggøre den.

Det valgte sted skulle leve op til en række strenge krav: Der skulle f.eks. være mere end 10 mødesale, et auditorium med plads til 650 deltagere, det skulle ligge nær ved indkvarteringsstederne, der skulle være 40 tolkebokse til dækning af de 11 fællesskabssprog, et stort område til indtagelse af måltiderne, tilstrækkelige sikkerhedsforanstaltninger, og det hele skulle være til en pris, der var overkommelig for fællesskabsbudgettet.

La Cité des Sciences et de l'Industrie var det eneste sted i Paris, der levede op til disse krav. Dette sted er anerkendt for sin kvalitet og indkvarteringskapacitet i al almindelighed og af unge i særdeleshed.

Workshoplokalerne var udformet i forhold til den enkelte unges valg og dennes sproglige evner på baggrund af en undersøgelse gennemført inden mødet. Visse ændringer foretaget i sidste øjeblik på stedet på de unges eget initiativ kan have ført til en manglende balance eller en mangel på øjeblikkelig plads.

Hvad transporten til Paris angår, henvendte Kommissionen sig til nettet af nationale agenturer under ungdomsprogrammet. Til trods for den korte frist reagerede de alle positivt på henvendelsen. Det var bl.a. tilfældet med CIMO i Finland. Kommissionen er dog helt klar over de ulemper, som den sene reservation kan have givet anledning til for den finske delegation.

De unge vil ligeledes blive delagtiggjort i andre igangværende høringer, og nogle af dem vil blive inviteret til et seminar i Umeå, hvor resultaterne af de forskellige høringer vil blive forelagt. Kommissionen vil sammen med det svenske formandskab sørge for, at der bliver rettet op på de mangler, der forekom i Paris, og som i det store og hele skyldtes, at det var første gang, man holdt et sådant arrangement, og se til, at de ikke gentager sig ved seminaret i Umeå.